بيثاجوراس

بيثاجوراس الساموسى (باليونانى Ὁ Πυθαγόρας ὁ Σάμιος)(اتولد سنة 570 ق م- مات سنة 495 ق م) كان فيلسوف و عالم رياضيات يونانى اسس الحركة الدينيه بيثاجوريسم اللى اتسمت باسمه. معظم المعلومات الموجوده عنه اتكتبت بعد قرون من حياته عشان كده معلومات قليله هيا اللى موثقه عنه.
 حياته 
اتولد فى جزيرة ساموس اللى علا الساحل اليونانى, فى شبابه سافر لبلاد ما بين النهرين ( سوريا والعراق دلوقتى ) و قعد فى منف فى مصر. قعد 20 سنة مسافر فى بحثه الدايم عن المعرفة و العلم. اتعلم كل اللى كان معروف فى علم الرياضيات من كل الحضارات اللى كانت موجوده فى الوقت ده بعد كده رجع تانى لموطنه الاصلى. فى سنة 530ق.م اتنقل للعيش فى كورتونى اللى كانت مستعمره يونانية فى جنوب ايطاليا فى الوقت ده.فى كورتونى اتعرف بيثاجوراس علا واحد اسمه ميلان اللى كان غنى جدن وساعد ميلان بيثاجوراس ماديا, فى الفتره دى اتشهر بيثاجوراس لكن ميلان كان اشهر منه عشان كان ضخم اوى و كسب 12 فوز فى الالعاب الاوليمبيه اللى كان رقم قياسى ساعتها. ميلان كان مجنون بالرياضيات والفلسفه مع الرياضه عشان كده ساب جزء من بيته لبيثاغورس بيشتغل فيه اللى هوا عايزه الجزء ده كان يكفى مدرسه بحالها.ابتدا بيثاغورس حركته الدينيه فى كورتونى اتباعه مارسو الطقوس و التعاليم اللى هوا اسسها و طورها بنفسه و كمان درسوا نظرياته الفلسفيه. المجتمع ده كان ناشط فى الحياه السياسيه لكورتونى لكن ده خلاهم ينهارو ويخسرو, الاماكن بتاعتهم اللى كانو بيحتمعو فيها اتحرقت و اجبرو بيثاجوراس انه يسيب البلد. بيٌقال انه قضا اخر ايامه فى ميتابونطم(Metapontum)

بيعتبر بيثاجوراس عالم رياضيات كبير و اكتر حاجه مشهوره عنه هيا اثبات بيثاغورس اللى شايل اسمه لحد دلوقتى. عشان حياته كانت كلها غامضه و حواليها اساطير كتير صعب نتأكد منها محدش يقدر يأكد تعالميه و افكاره و كتير بيشككو وبيسألو عن الانجازات فى الرياضيات و الفلسفه اللى منسوبه ليه هل هوا فعلن اللى عملها ولا تلامذته والعلما من بعده.

اهتم اهتمام كبير بالرياضيات و خصوصن الارقام قدس الرقم عشره عشان بيمثل الكمال و كمان اهتم بالمزيكا و قال ان الكون بيتكون من المزج بين العدد و النغم. اجبر تلامذته و اتباعه علا شوية حاجات قالهم انه شاف علما الهندسه بيعملوها وهيا:
 لبس الهدوم البيضا.
 التأمل فى اوقات معينه.
 مفيش اكل لحمه.
 مفيش اكل فول.
بيعتقد بيثاجوراس و اتباعه ان كل شىء مرتبط بالرياضيات و عشان كده ممكن التنبؤ بأى شىء و قياسه فى صورة حلقات ابداعيه.بيٌقال انه اتجوز ثيانوو اللى كانت من ستات الطبقه الراقيه فى كورتونى و بقت من تلامذته و بقت فيلسوفة هيا كمان من اتباعه. ولادهم كانو اربعه ولد واحد تيلاجس و تلت بنات: دامو و ارجنوت و مايا

 كتاباته 
مفيش حاجه من كتابات بيثاجوراس موجوده النهارده. تلامذته لما كانو بيستخدموا كلامه كانو بيقولوا(هوا نفسه قال) وده بيأكد ان معظم تعاليم بيثاجوراس كانت شفهية.
 اثبات بيثاجوراس 
اثباته بيقول: فى مثلث قايم الزاوية مربع طول الوتر بيساوى مجموع مربعى طولى الضلعين المحاذيين للزاوية القايمة. اثبت فيثاجوراس نظريته عن طريق حسابه لمساحة المربعات اللى بتقابل كل ضلع من اضلاع المثلث. كتير من المهندسين دلوقتى استفادوا من الاثبات ده فى عملية بنا الاراضى.

 مكانته وسط الفلاسفه من بعده 
بيثاجوراس كان مصدر لكتير من الاساطير اللى حوطت شخصيته. أريسطو وصفه بـ 'عامل-العجايب' وانه كان شخص خارق وبعض القدام قالو انه كان بيسافر فى الزمان و المكان و انه كان بيعرف يتكلم مع الحيوانات و النباتات. اسطوره تانيه عنه قال انه بيكتب علا القمر عن طريق كتابته بالدم علا ازاز مواجه للقمر فتبان الكتابه كإنها علا القمر نفسه.

 دراسة المزيكا 
طبقا للاسطوره الطريقه اللى اكتشف بيها بيثاجوراس ان النوت المزيكا ممكن تترجم لمعادلات رياضية انه كان فى يوم ماشى فعدى فى طريقه على حداد وهوا بيشتغل. ففكر ان الصوت اللى طالع من الخبط على السندان فيه هيرمونى وصوت جميل وان القانون العلمى اللى سبب الصوت ده لازم يكون قانون رياضى وممكن يطبق على المزيكا. راح للحداد وقعد يراقبه وهوا بيشتغل وعرف ازاى ده حصل عن طريق مراقبته للعدة اللى الحداد شغال بيها. اكتشف ان ده بسبب ان السندانيات متناسبه مع بعض كل واحد مع اللى وراه يعنى: الاول كان نص التانى والتانى كان 2/3 التالت وهكذا.
 مصادر 

تصنيف:مؤسسين ديانات
تصنيف:فلاسفه
تصنيف:فلاسفه يونانيين قدام
تصنيف:فلاسفه قبل سوقراط